McDonald’s xodimi gamburgerga tupurgani sababli qamaldi

AQShda McDonald’s sobiq xodimi politsiyachining gamburgeriga tupurgani uchun 29 oy qamoq jazosiga hukm qilindi. Bu haqda Huffington Post xabar bermoqda.

 Foto © wikipedia.org
Sud McDonald’s sobiq ishchisi Dalton Ursulinni taomga xavfli buyumni joylaganlikda aybdor deb topdi. Tergov jarayonida ishchining C gepatitiga chalingani ma’lum bo‘lgan. Biroq Dalton o‘zining kasalligi haqida hibsdan so‘ng xabar topgan. Politsiyachining baxtiga kasallik unga yuqmagan.
Sudda McDonald’s sobiq xodimi politsiyachidan uzr so‘rab, “axmoqona va xunuk ish” qilganini tan oldi. U o‘z xulqini yaxshilash va o‘qishga kirishga va’da berib, shafqatga erishmoqchi bo‘ldi. Biroq, uning avval ham jinoyat sodir etgani (politsiyachiga qarshilik ko‘rsatgan, vikodin moddasini noqonuniy ravishda tarqatgan) hisobga olinib, aniq muddat belgilandi.
Daltonning gamburgerga nima uchun tupurgani noma’lum.
Ta’kidlash joiz, McDonald’s xodimlari bunday “jinoyat”larni tez-tez sodir etib turadi. Bundan avval Janubiy Karolinada mijozning choyiga tuflagani sababli bir xodimga besh ming dollar miqdorida jarima solingan edi.